

Согласно одлуката за одобрување субвенционирање на граѓани жители општина Пробиштип за набавка на сончев колектор и утврдување на начинот, условите и постапката за субвенционирање, бр. 26-92/12, донесена на 27.01.2025 година, од страна на Советот на општина Пробиштип и согласно Програмата за локален економски развој  на Општина Пробиштип за 2026 година  бр. 26-1101/26 од 09.12.2025 година, Градоначалникот на општина Пробиштип објавува:

ЈАВЕН ПОВИК

За субвенционирање на граѓаните на Општина Пробиштип за набавка на сончеви колектори за 2026 година

1. Опис на јавниот повик

Општина Пробиштип, со цел да ги стимулира жителите на општина Пробиштип (домаќинствата) за примена на посовремени уреди за затоплување на вода, кои се поекономични, енергетски поефикасни и еколошки прифатливи за околината, минимално ги загадуваат воздухот и почвата и не влијаат врз климатските промени, обезбедува поврат на дел од потрошените средства за набавка на сончеви колектори купени во тековната година.

Субвенционирањето  на граѓаните жители на општина Пробиштип за набавка на 
сончеви колектори ќе се финансира од Буџетот на општина Пробиштип за 2026 година од ПРОГРАМАТА ЗА  ЛОКАЛЕН  ЕКОНОМСКИ РАЗВОЈ  НА ОПШТИНА ПРОБИШТИП ЗА 2026 ГОДИНА, Подпрограма за заштита на животната средина, со вкупна вредност за субвенционирање по оваа мерка која изнесува 300.000денари со вклучени средства за исплата на персонален данок.
Висината на поединечната субвенција по барател/домаќинство ќе изнесува  10.000 денари со вклучен персонален данок.
Субвенционирањето ќе се врши во рамките на планираните буџетски средства по принцип ,,прв дојден–прв услужен“,.
Исплатата на субвенцијата ќе се врши врз основа на донесено Решение од Градоначалникот на општина Пробиштип.

2. Право на учество на јавниот повик
Право на учество за субвенционирање на дел од средствата за купување на сончев колектор имаат физички лица кои се жители на општина Пробиштип и кои ги исполнуваат следниве услови:
· да е полнолетен жител на општина Пробиштип,
· сончевиот колектор  да е купен во тековната година за која е распишан јавниот повик, се до завршување на јавниот повик,  односно исцрпување на средствата од Буџетот на општина Пробиштип за субвенционирање за сончеви колектори,
· да нема искористено субвенции од кој било извор во Република Северна Македонија за набавка на сончев колектор,
· станбениот објект да не е во фаза  на градба, да е легално изграден и евидентиран во Агенцијата за катастар на недвижности и во него да живее барателот и истиот да е на територија на општина Пробиштип,
· да има платено данок на имот за станбениот објект каде што ќе биде инсталиран сончевиот колектор, заклучно со годината за која е распишан јавниот оглас,
· само едно лице од домаќинството може да поднесе барање за добивање надоместок исклучиво за само еден сончев колектор.


3. Потребни документи за учество на Јавниот повик
Барателот за исполнување на условите од јавниот повик, со барањето ги доставува следниве документи:

· пополнет образец за јавниот повик за доделување на субвенциии за набавка на сончев колектор, 
· доказ дека е жител на општина Пробиштип, што се докажува со фотокопија од лична карта 
· доказ за набавка на сончев колектор и тоа фискална сметка или фактура и извод од банка за извршена уплата или Договор за плаќање на рати со прилог за платена прва рата (во оригинал или копија заверена на нотар),
· фотокопија од трансакциска сметка,
· потврда за платен данок на имот за станбениот објект за тековната година,
· изјава заверена кај нотар дека нема користено субвенции од кој било извор во Република Северна Македонија за набавка на сончев колектор,  и
· имотен лист за објектот со адреса на подрачјето на општина Пробиштип каде е вграден сончевиот колектор, 
· изјава за обработка на лични поатоци и
· изјава за семејна состојба.


4.  Начин на пријавување на Јавниот повик
Барањата за субвенционирање за набавка на сончеви колектори со другата документација во прилог се доставуваат во затворен плик до „Комисија за спроведување на постапката за субвенционирање на граѓаните за набавка на сончеви колектори“ во архивата на општина Пробиштип, на адреса ул. Јаким Стојковски бр. 1 Пробиштип, секој работен ден од 07:30 до 15:30 часот.
На пликот треба да е наведено: „Јавен повик за субвенционирање на граѓаните за набавка на сончеви колектори “ 
Архивата на општина Пробиштип  примените барања ќе ги евидентира со точното време на поднесување (датум, час и минута), заради воспоставување редослед по кој ќе се разгледуваат барањата. 
Образецот на барање и образецот на изјава ќе бидат достапни на веб страницата на општина Пробиштип www.probistip.gov.mk и во архивата на општина Пробиштип.

5. Начин на одобрување
Одобрување на субвенцијата за набавка на сончеви колектори за граѓаните од општина Пробиштип ќе го врши Комисија која има право да изврши увид на лице место. Одобрувањето на субвенцијата за набавка на сончеви колектори за граѓаните од општина Пробиштип ќе се врши на принципот „прв дојден-прв услужен“.

6. Јавен повик
Заинтересираните граѓани ќе може да бараат субвенција по распишувањето на Јавниот повик за тековната година и ќе трае до крајот на ноември во тековната година, односно до искористување на предвидените средства и истиот ќе биде објавен на огласна табла во општина Пробиштип, на веб страницата на општина Пробиштип, на фејсбук профилот на општина Пробиштип и на локалните медиуми.

7. Комисија
Комисијата формирана од Градоначалникот го распишува Јавниот повик, ги разгледува пристигнатите барања и документацијата во прилог со цел да утврди дали истите се уредни и комплетни, прави листа со податоци за лицата кои ги исполнуваат условите за користење на субвенција за сончеви колектори, врши теренски увид кај баратели кои имаат доставено уредна и комплетна документација со цел да утврди дека купениот сончев колектор е инсталиран во живеалиштето по личната карта на барателот, дека станбениот објект не е во фаза на градба и барателот во него живее. 
Барателот е должен да овозможи на комисијата пристап до станбениот објект и просторијата во која е инсталиран набавениот сончев колектор.

8. Исплата на средствата

Градоначалникот на општина Пробиштип по предлог на Комисијата донесува решение за исплата на субвенцијата за сончев колектор за лицата кои ги исполниле условите од Јавниот повик, а во случај на неусвојување на барањето на предлог на Комисијата, дава писмено известување за одбивање на барањето.

Одобрил: Јованка Данева

